text: Stor kontrol ved landets skoler
  12 august 2013 kl. 12.30
  Første skoledag betyder mange nye børn i trafikken. Derfor er der ekstra meget kontrol i de kommende uger ved landets skoler.
  I Hornsyld var operativ leder af færdselsafdelingen hos Sydøstjyllands Politi, Kenneth Benfeldt, i morges ude og kigge efter trafiksyndere.
  "Vi kigger efter om bilisterne har for meget fart på, snakker i håndholdt mobil, ikke er spændt fast eller ikke har spændt børnene fast," fortæller han til TV SYD, inden jagten går ind på trafiksyndere.
  
  Opfordrer til at gå eller cykle
  Faktisk ser politiet helst, at man vænner børnene til at gå eller cykle i skole. Dels skaber det færre farlige situationer, dels er det godt for børnene, at lære at færdes i trafikken.
  Dorthe Sandholdt fra Hornsyld havde i dag sit barn Frida med i bilen, men hun vil følge politiets opfordring fremover.
  "Fridas nye cykel kommer i morgen, og så er det meningen hun skal cykle de 2,5 km i skole," fortæller hun, der trods et glemt kørekort er glad for, at politiet er synlige ved skolen.
  "Det er rigtig dejligt, de står her," siger hun.
  
  Få sager
  Kenneth Benfeldt fra Sydøstjyllands Politi havde en rolig morgen. Det blev nemlig ikke til ret mange sager.
  "Der var nogle få selesager, men alle børn var spændt fast. Det har set rigtig godt ud," fortæller han.
  Politiet over hele landet fortsætter sit fokus ved landets skoler de kommende tre uger.
  